रेवाड़ी | एनएच-8 पर बीती रात दो ट्रालों की भिड़ंत हो गई। हादसे में एक ट्राला चालक की मौत हो गई। हादसा हाईवे पर संगवाड़ी कट के निकट हुआ। वहीं दुर्घटना के बाद आरोपी ट्राला चालक मौके से फरार हा़े गया। पुलिस से प्राप्त जानकारी के अनुसार बुधवार को अजमेर के नजीराबाद के गांव सनोद निवासी हीरामल ट्राले में माल लोड कर उत्तर प्रदेश के दादरी की तरफ जा रहा था। दिल्ली-जयपुर हाईवे पर रात करीब 10.30 बजे गांव संगवाड़ी के निकट पहुंचने पर आगे चल रहे ट्राला चालक ने अचानक ब्रेक लगा दिए। इस तरह अचानक ब्रेक लिए जाने के कारण पीछे वाला चालक ट्राले काे रोक नहीं पाया तथा वह आगे ट्राले से जा टकराया। जोरदार टक्कर के कारण ट्राला आगे से क्षतिग्रस्त हो गया तथा हीरामल घायल हो गया। हादसे की सूचना मिलते ही गढ़ी बोलनी चौकी पुलिस मौके पर पहुंची। गंभीर हालत में ट्राला चालक को अस्पताल ले जाया गया, जहां चिकित्सकों ने उसे मृत घोषित कर दिया।
आरोपी चालक के खिलाफ मामला दर्ज: आईओ
मामले की जांच कर रहे गढ़ी बोलनी चौकी के एएसआई गोविंद प्रसाद ने बताया कि आगे ट्राला चालक द्वारा अचानक ब्रेक लिए जाने के कारण हादसा हुआ। आरोपी के खिलाफ मामला दर्ज किया गया है। वहीं गुरुवार को मृतक का पोस्टमार्टम के बाद शव परिजनों को साैंप दिया। हाईवे पर अचानक ब्रेक लगाना भी जानलेवा साबित हो रहा है। करीब दो सप्ताह पहले भी इसी तरह राजस्थान की एक निजी बस हादसे का शिकार हो गई थी।
hin_Deva bho_Deva hin_Deva